Il-Kap tal-Oppożizzjoni Simon Busuttil staqsa lill-Gvern x’passi qed jieħu mal-Unjoni Ewropeja u mal-Presidenza Taljana tal-Unjoni dwar għajnuna li tista’ tingħata fid-dawl tas-sitwazzjoni preżenti fil-Libja. Huwa qal li s-sitwzzjoni f’dak il-pajjiż hija instabbli ħafna u viċin l-anarkija u li l-ewwel prijorità tal-Gvern għandha tkun li jitħarsu l-interessi u s-sigurtà tal-Maltin li hemm f’dak il-pajjiż. Waqt id-diskussjoni fuq il-mozzjoni mressqa mill-Oppożizzjoni dwar is-sitwazzjoni fil-Libja, Dr Busuttil staqsa jekk il-Gvern għandux pjan ta’ kontinġenza f’każ ta’ evakwazzjoni tal-massa. Dr Busuttil qal li waqt li fl-2011 il-Gvern Nazzjonalista żamm lill-Kap tal-Oppożizzjoni ta’ dak iż-żmien kontinwament infurmat dwar dak li kien qed jiġri fil-Libja,  l-Oppożizzjoni kellha tisma’ dwar il-ħtif ta’ Malti fi Tripli mill-mezzi tax-xandir.  Huwa ppreżenta emenda għall-mozzjoni stess tal-Oppożizjzoni biex il-Gvern jieħu il-miżuri kollha meħtiega biex il-Malti maħtuf fil-Libja jinħeles u jinġieb lura Malta. Fit-tweġiba tiegħu, il-Minsitru tal-Affarijiet Barranin Gorg Vella qal illi mill-130 Malti li għadhom fil-Libja, 16 biss talbu li jiġu mat-tieni titjira tal-Medavia.  Qal li fi Tripli hemm 78 Malti u 20 oħra f’Benghazi. Waqt li wissa kontra allarmiżmu bla bżonn, il-Minsitru Vella qal illi kien offra lill-kelliem tal-Oppożizzjoni dwar l-Affarijeit Barranin li jmur għandu u jagħtih l-informazzjoni kollha meħtiega inkluż li jara l-fajls.  Id-deputat Karm Mifsud Bonnici qal li ilu gimgħatejn jistenna li l-Ministeru jibgħat għalih. Il-Minsitru Vella wieġeb  li l-Oppożizzjoni qatt ma talbet diskussjoni fuq il-Libja fil-kumitat parlamentari  fejn setgħet tingħata informazzjoni sensittiva fil-magħluq. Il-Ministru Vella qal li f’Settembru tas-sena li għaddiet il-Gvern waqqaf ċentru ta’ kriżi u taqsima oħra operattiva f’April li għadda.  Din it-taqsima għamlet aktar minn 3,000 telefonata lill-Maltin fil-Libja li l-ħin kollu ingħataw l-għajnuna meħtiega.  Huwa qal li għall-ewwel darba il-Gvern Malti beda joħroġ pariri dwar ivvjaġġar lejn il-Libja fejn ilu żmien twil javża li vvjaggar mhux meħtieg m’għandux isir. Mill-15 ta’ Lulju, il-parir huwa li vvjaġġar lejn il-Libja jiġi evitat. Qal li l-Ambaxxata Maltija fi Tripli qed taħdem b’mod normali u fisser ukoll li kull tagħrif meħtieġ dwar allegazzjonijiet fuq ħruġ ta’ visas u dwar importazzjoni illegali ta’ żjut ġie mogħti lill-Pulizija li qed taħdem fuqhom. Il-Parlament aġġorna għall-btajjel tas-sajf u se jiltaqa’ it-Tnejn 13 ta’ Ottubru fil-bini l-ġdid tal-Parlament.